sunil narine placed in windies squad for first two t20is against india
Ind Vs WI T20: ఎన్నాళ్లకెన్నాళ్లకు.. మిస్టరీ స్పిన్నర్ నరైన్‌కు విండీస్ బోర్డు పిలుపు
India vs West Indies T20Is | విండీస్ మిస్టరీ స్పిన్నర్ సునీల్ నరైన్‌కు రెండేళ్ల అనంతరం సెలెక్టర్ల నుంచి పిలుపు వచ్చింది. త్వరలో భారత్‌తో జరగనున్న టీ20 సిరీస్‌లో అతడికి చోటు దక్కింది.
Samayam Telugu | Updated:
Jul 24, 2019, 01:41PM IST
హైలైట్స్
భారత్‌తో తొలి 2 టీ20లకు జట్టును ప్రకటించిన వెస్టిండీస్ సెలెక్టర్లు
స్పిన్నర్ నరైన్, ఆల్ రౌండర్ రస్సెల్, పోలార్డ్‌లకు బోర్డు నుంచి పిలుపు
దాదాపు రెండేళ్ల అనంతరం టీ20 మ్యాచ్ ఆడనున్న మిస్టరీ స్పిన్నర్ నరైన్
2020లో జరిగే టీ20 వరల్డ్ కప్‌ను నిలబెట్టుకోవాలని విండీస్ తాపత్రయం
స్వదేశంలో భారత్‌తో జరగనున్న ట్వంటీ20 సిరీస్‌లో మిస్టరీ స్పిన్నర్‌ సునీల్‌ నరైన్‌, ఆల్‌రౌండర్‌ కీరన్‌ పొలార్డ్‌లకు వెస్టిండీస్‌ సెలెక్టర్ల నుంచి పిలుపొచ్చింది. ఆండ్రీ రస్సెల్‌‌కు సైతం బోర్డు నుంచి ఆహ్వానం అందింది. భారత్‌తో మూడు టీ20ల సిరీస్‌లో భాగంగా తొలి రెండు మ్యాచ్‌ల కోసం నరైన్‌, పొలార్డ్‌లకు అవకాశం కల్పించారు. ఆగస్టు 3, 4 తేదీల్లో తొలి 2 టీ20 మ్యాచ్‌లు నిర్వహిస్తారు. కెనడాలో టీ20 లీగ్‌తో ఒప్పందం ఉందని, తాను అందుబాటులో ఉండనని సెలెక్టర్లకు తెలపడంతో డాషింగ్ క్రికెటర్ క్రిస్ గేల్ స్థానంలో జాన్‌ క్యాంప్‌బెల్‌ను ఎంపిక చేశారు.
విండీస్‌ తరఫున నరైన్ రెండేళ్ల క్రితం చివరి టి20 ఆడటం గమనార్హం. మొత్తం 14 మంది సభ్యుల జట్టులో వికెట్‌ కీపర్‌ ఆంథోని బ్రాంబెల్‌ ఒక్కడే అరంగేట్ర ఆటగాడు. కార్లోస్‌ బ్రాత్‌వైట్‌ ఈ పొట్టి ఫార్మాట్‌లో విండీస్‌కు సారథ్యం వహిస్తాడు. వచ్చే ఏడాది జరుగనున్న ట్వంటీ20 వరల్డ్ కప్‌ను మళ్లీ నిలబెట్టుకునే ప్రక్రియలో భాగంగా నరైన్, రస్సెల్, పోలార్డ్ లాంటి ఆటగాళ్లను ఎంపిక చేసినట్లు వెస్టిండీస్‌ సెలక్షన్‌ కమిటీ చైర్మన్‌ రాబర్ట్‌ హేన్స్‌ తెలిపారు. తొలి రెండు టీ20లు ఫ్లోరిడా (అమెరికా)లోని లాడర్‌హిల్‌లో, మూడో మ్యాచ్ ఆగస్ట్‌ 6న గయానాలో నిర్వహించనున్నారు.